આ ફેશ્યલમાં એક વિશેષ મશીનમાંથી છૂટતા નાના સ્પ્રેની મદદથી ત્વચામાં હાઈલી પ્રેશરાઇઝ્ડ મેડિકલ ગ્રેડ ઑક્સિજન દાખલ કરવામાં આવે છે. આ સ્પ્રેમાં ઑક્સિજનની સાથે મૉઇસ્ચરાઇઝર અને હાઇઍલ્યુરોનિક ઍસિડ પણ રહેલાં હોય છે. આ ઍસિડ મૉઇસ્ચરાઇઝરને ત્વચામાં ઝડપથી ઍબ્સૉર્બ કરવામાં મદદરૂપ થાય છે. પરિણામે આ ઑક્સિજન, મૉઇસ્ચરાઇઝર તથા હાઇઍલ્યુરોનિક ઍસિડના સંયોજનની અસર ત્વચાના લુક અને ફીલમાં તરત જોઈ શકાય છે. વધુમાં આ ફેશ્યલમાં પ્રેશરાઇઝ્ડ હાઇપરબેરિક ઑક્સિજન પણ લગાડવામાં આવે છે જે ત્વચાને હાઇડ્રેટ કરવાની સાથે મૉઇસ્ચરાઇઝ પણ કરે છે. આવી હાઇડ્રેટ થયેલી ત્વચાનાં સ્વાસ્થ્ય અને સુંદરતા ઊડીને આંખે વળગે છે.